Walakin, segmi timeqlellac-agi akk ur sɛint ara lmaɛna, ijmeɛ-itent kan i yimanis, sakin, itelli kan arquqen-is yesmeḥsis, neɣ yettneḥniḥ mi ara isel i walbaɛḍ imeslayen iwumi ur yefhim ma d leɛǧeb neɣ d acu, neɣ ma yella win i as-d-yeslan yettaḍsa, iɛeggeḍ-d, ad izemmeḍ icenfiren-nni-ines s bessif ad ittefar uglan-is s ufus-is, ad yettqarriɛ kan i yileddayen ad yesseɣli ayen iwumi yezmer d leḥzen ɣef yiman-is, am win ara as-yinin: atan a sidi ula d udem-iw, ula d allen-iw, ad asenkkeɣ taḍsa! Yerna, s tidet lmeǧhud-is ixeddem-it akken ara yettban d amdan uqadum-is n bnadem yetɛeqlen.